text: Allan Simonsen til FC Fredericia
  06 juni 2011 kl. 08.56
  Fodboldlegenden Allan Simonsen præsenteres formentlig som ansat i FC Fredericia. Den lille stjerne er vendt tilbage til Danmark efter en årrække i Barcelona.
  FC Fredericia har indkaldt til pressemøde tirsdag formiddag. Her vil "direktør Stig Pedersen orientere om ansættelsen af en af de største profiler i dansk fodbold gennem tiderne. Der er tale om en nyoprettet stilling i FC Fredericia", hedder det i indkaldelsen.
  
  Vil bo i Trekantområdet
  Allan Simonsen har bekræftet at han flytter tilbage til Danmark. Og at han vil bosætte sig i Trekantområdet. 
  Samtidig blev han set til en af Fredericias hjemmekampe i begyndelsen af maj. Og han er personlig ven med klubbens trænerassistent, Steen Thychosen. 
  Allan Simonsen vender hjem til Danmark af hensyn til familiens yngste datter, der snart skal til at gå i skole.
  
  Årets fodboldspiller
  Allan Simonsen blev kåret som årets fodboldspiller i Europa i 1977. Han har tidligere været landstræner for Færøerne og Luxemborg.
  Allan Simonsen har spillet 55 A-landskampe for Danmark, og han har blandt andet en fortid i FC Barcelona og Vejle.
  